மேலும் த.ம.வி.புலிகள் ஏறாவூரிலிருந்த அரசினர் தமிழ் கலவன் பாடசாலை காலக்கிரமத்தில் அலிகார் மகா வித்தியாலயமாக மாற்றப்பட்டது என்கிற குற்றச்சாட்டையும் முன்வைத்திருந்தனர். உண்மையில் கிராமியபாடசாலையாகவிருந்துதான் அரசினர் தமிழ் கலவன் பாடசாலையாகி பின்னர் அலிகார் தேசியக்கல்லூரியாக இன்று அந்தப்பாடசாலை பெயர் பெற்றுள்ளது. இது அரசினர் தமிழ் கலவன் பாடசாலையாக இருந்தகாலத்தில் அதிக தமிழ்மாணவர்களையும் கொண்டிருந்ததுடன் தமிழ் ஆசிரியர்களையும்; அதிகளவிலும் அதிபராக தமிழரையும் கொண்டிருந்தது. அந்தவகையில் திரு. எஸ். தம்பிராசா அவர்கள் ஏறாவூர் கல்விச் சமூகத்தின் வளர்ச்சிக்கு அரும் தொண்டாற்றியவர். இவரே முஸ்லீம் மாணவர்களின் தொகையை அதிகரித்து முஸ்லீம்களின் கல்விக்கு ஊக்கமளித்தார். நாவற்குடாவில் இவர் 1909ம் ஆண்டில் பிறந்தார். தனது சொந்தப்பணத்தில் முஸ்லீம் மாணவர்கள் கல்வி பயில்வதற்கு உதவினார். இவரது சேவையை நினைவு கூர்ந்து ஏறாவூர் வரலாறு எனும் நூலில் கூறப்பட்டுள்ளது.